b'\n_START_ARTICLE_\nTehni\xc4\x8dno plezanje\n_START_PARAGRAPH_\nTehni\xc4\x8dno plezanje je na\xc4\x8din plezanja, pri katerem si plezalec pri vzponu pomaga z vsemi tehni\xc4\x8dnimi pripomo\xc4\x8dki, pri takem na\xc4\x8dinu plezanja je dovoljeno prakti\xc4\x8dno vse. V nasprotju s prostim plezanjem, kjer plezalec za napredovanje uporablja le svoje roke in noge, pripomo\xc4\x8dki pa slu\xc5\xbeijo le za varovanje, se lahko plezalec pri tehni\xc4\x8dnem plezanju npr. povle\xc4\x8de za klin, stopi nanj ali uporabi kak\xc5\xa1en drug tehni\xc4\x8dni pripomo\xc4\x8dek._NEWLINE_V glavnem se tehni\xc4\x8dno plezanje odvija v plezalnih smereh, v katerih bi bilo prosto plezanje izjemno te\xc5\xbeko ali celo nemogo\xc4\x8de, bodisi zaradi pomanjkanja skalnih raz\xc4\x8dlemb ali velike previsnosti stene.\n_START_SECTION_\nTehnika\n_START_PARAGRAPH_\nTako kot pri prostem plezanju, imamo tudi pri tehni\xc4\x8dnem plezanju navezo dveh plezalcev. Plezalec, ki pleza naprej, v skalne raz\xc4\x8dlembe name\xc5\xa1\xc4\x8da opremo in vanjo vpenja vrv. Pri tem velikokrat vpne tudi plezalno lestev, na kateri potem stoji ter ponovi postopek. \xc4\x8ce pade, varovalec s pomo\xc4\x8djo vrvi zaustavi padec, seveda \xc4\x8de varovalni pripomo\xc4\x8dek ostane v skali. Ko plezalec prepleza celoten razte\xc5\xbeaj vrvi, poi\xc5\xa1\xc4\x8de primerno mesto za stoji\xc5\xa1\xc4\x8de in na njem uredi sidri\xc5\xa1\xc4\x8de, se zavaruje in vanj pritrdi vrv. Nato se plezalec, ki je prej varoval, z \xc5\xbeimarjem vzpne po vrvi. Pri tem sproti pobira opremo iz skale. Ko sta oba plezalca na stoji\xc5\xa1\xc4\x8du, se celotni postopek napredovanja ponovi._NEWLINE_Ta osnovna tehnika plezanja lahko ima ve\xc4\x8d variant, ki vklju\xc4\x8dujejo tudi navezo treh ali ve\xc4\x8d plezalcev in solo plezanje.\n_START_SECTION_\nOprema\n_START_PARAGRAPH_\nDo 40. let 20. stoletja je tehni\xc4\x8dno plezanje temeljilo na zabijanju klinov in zagozd v skalo, kjer je ta oprema po navadi tudi ostala. Dandanes plezalci uporabljajo precej ve\xc4\x8dji nabor opreme, vendar se tehnika vzpenjanja od takrat ni kaj dosti spremenila._NEWLINE_Oprema sodobnega tehni\xc4\x8dnega plezalca danes vsebuje plezalne lestve, kline, zati\xc4\x8de, metulje (friende), hudi\xc4\x8deve krempeljce, \xc5\xbeimarje, \xc5\xa1kripce, bakrene glavice itd.\n_START_SECTION_\nZgodovina\n_START_PARAGRAPH_\nDo 60. let je bilo tehni\xc4\x8dno plezanje ustaljena praksa v ve\xc4\x8dini plezalnih obmo\xc4\x8dij, hiter razvoj opreme in tehnike plezanja pa je pomenil, da bi bilo mogo\xc4\x8de veliko tehni\xc4\x8dnih smeri splezati prosto. Pojavile so se kritike na ra\xc4\x8dun tehni\xc4\x8dnega plezanja. Reinhold Messner je zapisal: "Stene niso ve\xc4\x8d premagane s plezalnim znanjem, ampak so poni\xc5\xbeane, razte\xc5\xbeaj za razte\xc5\xbeajem, z metodi\xc4\x8dnim ro\xc4\x8dnim delom\xe2\x80\xa6 Kdo je onesna\xc5\xbeil \xc4\x8disti izvir gorni\xc5\xa1tva?"_NEWLINE_Tehni\xc4\x8dni plezalci so Messnerju in ostalim kritikom odgovorili s plezanjem smeri, kjer pomanjkanje oprimkov ali zna\xc4\x8dilnosti skale onemogo\xc4\x8dajo prosti vzpon. Danes je \xc5\xbee veliko smeri, ki so bile namenjene tehni\xc4\x8dnim vzponom, splezanih prosto s strani nove generacije plezalcev z izrednim plezalnim znanjem, fizi\xc4\x8dnimi sposobnostmi in napredno opremo.'